CELEX: 
Language: da
Date: 2021-11-18 00:00:00
Title: KOMMISSIONENS DELEGEREDE FORORDNING (EU) …/… om ændring af Europa-Parlamentets og Rådets forordning (EU) 2017/1938 for så vidt angår risikogruppernes sammensætning

BEGRUNDELSE
            
            
               1.BAGGRUND FOR DEN DELEGEREDE RETSAKT
            
            
               Ved Europa-Parlamentets og Rådets forordning (EU) 2017/1938 af 25. oktober 2017 om foranstaltninger til opretholdelse af gasforsyningssikkerheden ("forordningen")
                  1
                er der indført en mekanisme for gasforsyningssikkerhed i Unionen, som bygger på begrebet om identificering og foregribelse af risici ("risikobaseret tilgang"). Når risiciene er blevet kortlagte og vurderede på regionalt og nationalt plan, er det næste skridt for medlemsstaterne at træffe passende forebyggende foranstaltninger for at mindske sandsynligheden for, at risiciene virkeliggøres, samt at fastsætte nødforanstaltninger, som i tilfælde af en gasforsyningsafbrydelse vil gøre det muligt at minimere eller undgå virkningerne heraf. Disse foranstaltninger skal beskrives i nationale forebyggende handlingsplaner og nødplaner ("nationale planer").
            
            
               Regionalt samarbejde i solidaritetens ånd er et vejledende princip i forordningen. En fælles vurdering af indbyrdes forbundne risici på regionalt plan, hvilket både er mere omfattende og mere præcist, vil sikre, at medlemsstaterne er bedre forberedte på en hvilken som helst krisesituation. En koordineret og på forhånd aftalt tilgang til forsyningssikkerheden vil i en nødsituation desuden sikre en konsekvent reaktion, optimere ressourcerne, gøre foranstaltningerne mere effektive og reducere risikoen for negativt afsmittende virkninger, som rent nationale tilgange kunne have for nabomedlemsstaterne.
            
            
               For at strukturere udarbejdelsen af fælles risikovurderinger og lette det regionale samarbejde blev der i forordningens bilag I oprettet 13 regionale risikogrupper, som er opdelt i fire regionale kategorier: østlige, Nordsøens, nordafrikanske og sydøstlige gasforsyningsrisikogrupper. Disse risikogrupper danner grundlag for et forstærket regionalt samarbejde med henblik på at gøre det muligt at indgå aftaler om passende og effektive grænseoverskridende foranstaltninger i alle de berørte medlemsstater i eller uden for risikogrupperne langs nødforsyningskorridorerne.
            
            
               Risikogrupperne er sammensat på grundlag af de vigtigste gasforsyningskilder og -ruter og afspejler dermed de største grænseoverskridende risici for gasforsyningssikkerheden i Unionen. Hver risikogruppe omfatter de medlemsstater langs en korridor, der kan spille en strategisk rolle i tilfælde af en gasforsyningskrise. I henhold til forordningens artikel 3, stk. 8, har Kommissionen beføjelse til at ajourføre risikogruppernes sammensætning for at afspejle udviklingen i de vigtigste grænseoverskridende risici.
            
            
               I henhold til forordningens artikel 7, stk. 2, skal medlemsstaterne inden for hver risikogruppe i fællesskab vurdere alle relevante risikofaktorer såsom naturkatastrofer, teknologiske, kommercielle, sociale, politiske og andre risici, der kunne føre til virkeliggørelse af den vigtigste grænseoverskridende risiko for forsyningssikkerheden, som risikogruppen blev oprettet med henblik på at håndtere ("fælles risikovurdering").
            
            
               Medlemsstaterne skal i henhold til artikel 7, stk. 2, blive enige om en samarbejdsmekanisme i hver risikogruppe, således at det regionale samarbejde kan gennemføres. Denne mekanisme skal udvikles i så god tid, at den fælles risikovurdering kan foretages, og at der kan drøftes og aftales passende og effektive grænseoverskridende foranstaltninger, som vil kræve samtykke fra hver af de berørte medlemsstater, og som skal medtages i de regionale kapitler i de nationale planer.
            
            
               Som fastsat i forordningens artikel 7, stk. 1, gennemførte det europæiske net af transmissionssystemoperatører for gas (ENTSOG) i 2017 for første gang en simulering omfattende hele Unionen af scenarier for gasforsynings- og infrastrukturafbrydelser. Simuleringen kortlagde og vurderede nødforsyningskorridorerne for gas og afklarede, hvilke medlemsstater der kan håndtere de konstaterede risici. Scenarierne for gasforsynings- og infrastrukturafbrydelser og metoden for simuleringen blev fastlagt af ENTSOG i samarbejde med Gaskoordinationsgruppen. 
            
            
               I ENTSOG's første simulering omfattende hele Unionen blev der taget hensyn til de gasinfrastrukturer, der var i drift langs de forskellige gaskorridorer den 1. oktober 2017. Denne første simulering omfattende hele Unionen af scenarier for gasforsynings- og infrastrukturafbrydelser var udgangspunktet for udarbejdelsen af de første "fælles risikovurderinger" inden for hver risikogruppe og af de nationale risikovurderinger, som de fleste medlemsstater færdiggjorde i 2019 og 2020. Disse risikovurderinger udgjorde igen grundlaget for de forebyggende foranstaltninger og nødforanstaltninger, der er beskrevet i de nationale planer, som de fleste medlemsstater også færdiggjorde i 2019 og 2020.
            
            
               I oktober 2020 udarbejdede ENTSOG på anmodning af Gaskoordinationsgruppen et tillæg til simuleringen omfattende hele Unionen for at vurdere hvilken effekt flere større infrastrukturer, som i mellemtiden var blevet sat i drift i Unionen, havde på forsyningssikkerheden. I tillægget simuleres igen tre afbrydelsesscenarier for at tage hensyn til investeringer, der blev gennemført i 2019: "Baltic Connector", der forbinder Finland og Estland, og ny gasimportkapacitet fra Rusland via Tyrkiet (TurkStream2) til Bulgarien.
            
            
               I henhold til forordningen skal cyklussen "simulering omfattende hele Unionen/fælles risikovurderinger/nationale risikovurderinger/nationale planer" revideres hvert fjerde år.
            
            
               De metoder og forudsætninger, der anvendes for ENTSOG's simulering omfattende hele Unionen, som forventes afsluttet i november 2021, er stort set de samme som dem, der blev anvendt i den første simulering. På baggrund af erfaringerne tages der imidlertid i den reviderede simulering omfattende hele Unionen hensyn til de projekter, der forventes at være i drift i januar 2023. Simuleringen vil således så vidt muligt afspejle den faktiske konfiguration af nødforsyningskorridorerne på tidspunktet for anvendelsen af de næste nationale planer, som forventes at være på plads før vinteren 2023/24. Valget af relevante projekter er baseret på de tekniske data, som bygherrerne har indsendt til ENTSOG i forbindelse med udarbejdelsen af ENTSOG's kommende tiårige netudviklingsplan (TYNDP)
                  2
               .
            
            
               Analysen af de nye større gasinfrastrukturer, der er blevet sat i drift siden 2017, samt den forventede virkning af de infrastrukturer, der vil blive sat i drift i de kommende måneder og inden udgangen af december 2022, viser, at der findes nye nødforsyningskorridorer, som potentielt vil have en indvirkning på gasstrømmen i nødsituationer. Samtidig har nye samkøringslinjer medført, at listen over medlemsstater, der kan bidrage til at afhjælpe potentielle svigt i de vigtigste gasforsyningsruter, er blevet udvidet. 
            
            
               Som følge heraf er det nødvendigt at ændre sammensætningen af visse risikogrupper som defineret i bilag I til forordningen for at afspejle den rolle, som nogle yderligere medlemsstater kan have langs visse forsyningskorridorer, og for at give disse lande mulighed for at bidrage til disse risikogruppers fælles risikovurderinger og til den fælles definition af regionale forebyggende foranstaltninger og nødforanstaltninger.
            
            
               Det Forenede Kongerige ophørte med at være en medlemsstat i Den Europæiske Union den 1. februar 2020. Af hensyn til retssikkerheden bør det fjernes fra listerne over medlemsstater i bilag I.
            
            
               2.HØRINGER FORUD FOR RETSAKTENS VEDTAGELSE
            
            
               Gaskoordinationsgruppen
                  3
                blev oprettet ved forordningens artikel 4 for at lette koordineringen af foranstaltninger vedrørende gasforsyningssikkerheden. Den består af repræsentanter for medlemsstaterne, Agenturet for Samarbejde mellem Energireguleringsmyndigheder (ACER), ENTSOG og repræsentative organer for gasindustrien og for relevante kunder
                  4
               .
            
            
               I henhold til forordningens artikel 4, stk. 4, kan Kommissionen indkalde Gaskoordinationsgruppen i en sammensætning, der er begrænset til repræsentanterne for medlemsstaterne.
            
         
         
            
               Indvirkningen af ny infrastruktur på de eksisterende nødforsyningskorridorer, der er omhandlet i bilag I, blev drøftet på tre ordinære møder i Gaskoordinationsgruppen i løbet af 2020 i forbindelse med drøftelserne om ENTSOG's tillæg fra 2020 til den første simulering omfattende hele Unionen af scenarier for gasforsynings- og infrastrukturafbrydelser.
            
            
               De metoder og forudsætninger, der anvendes for ENTSOG's 2021-simulering omfattende hele Unionen blev fremlagt og drøftet på et ordinært møde i Gaskoordinationsgruppen den 6. maj 2021. Blandt andre metodologiske aspekter omhandlede drøftelserne inddragelsen i simuleringen af infrastrukturer, der forventes i drift i 2023, og den logiske indvirkning af dette valg på risikogruppernes sammensætning. Kommissionens tjenestegrene fremlagde proceduren og den anslåede tidsplan for ajourføring af risikogrupperne. Efter mødet havde Gaskoordinationsgruppen en frist på to uger til at fremsætte skriftlige bemærkninger
                  5
               .
            
            
               Gaskoordinationsgruppen modtog udkastet til ajourføring af risikogrupperne pr. e-mail den 13. juli 2021
                  6
                og den 19. august 2021 sammen med indbydelsen til et begrænset møde i Gaskoordinationsgruppen via AGM-applikationen.
            
            
               Feedback fra offentligheden blev indsamlet i en periode på fire uger fra den 20. juli 2021 til den 17. august 2021. Den offentlige feedback støttede generelt de tilsigtede ændringer
                  7
               .
            
            
               Den 2. september 2021 blev der afholdt et onlinemøde i Gaskoordinationsgruppen, der var begrænset til medlemsstaternes repræsentanter og ENTSOG (som observatør).
            
            
               Kommissionen noterede sig bemærkningerne fra Tyskland, Ungarn og Nederlandene, der er optaget i mødereferatet, og konkluderede, at der var generel støtte til udkastet til delegeret forordning.
            
            
               Med hensyn til Ungarns medlemskab af Transbalkan-gruppen noterede Kommissionen sig oplysningerne om, at den ekstra reverse-flow-kapacitet ved sammenkoblingspunktet mellem Ungarn og Rumænien ikke forventes afsluttet i januar 2023.
            
            
               Europa-Parlamentet og Rådet blev orienteret om møderne i Gaskoordinationsgruppen, hvor dette udkast til delegeret retsakt blev drøftet, og begge institutioner modtog derfor alle relevante dokumenter på samme tid som medlemsstaternes eksperter i overensstemmelse med den interinstitutionelle aftale om bedre lovgivning fra 2016 og den fælles forståelse om delegerede retsakter, der er knyttet som bilag til den.
            
            
               3.JURIDISKE ASPEKTER AF DEN DELEGEREDE RETSAKT
            
            
               Ved forordningens artikel 3, stk. 8, tillægges Kommissionen beføjelser til at vedtage delegerede retsakter i overensstemmelse med artikel 19 ("Udøvelse af de delegerede beføjelser") for at ajourføre risikogruppernes sammensætning, jf. bilag I, ved at ændre nævnte bilag for at afspejle udviklingen i de vigtigste grænseoverskridende risici for gasforsyningssikkerheden i Unionen og dens indvirkning på medlemsstaterne, idet der tages hensyn til resultatet af simuleringen omfattende hele Unionen af scenarier for gasforsynings- og infrastrukturafbrydelser, der gennemføres af ENTSOG, jf. artikel 7, stk. 1. Inden ajourføringen foretages, hører Kommissionen Gaskoordinationsgruppen i den i forordningens artikel 4, stk. 4, omhandlede sammensætning om udkastet til ajourføring.
            
            
               Formålet med denne delegerede forordning er at ændre bilag I til forordningen ved at tilføje nogle medlemsstater til flere risikogrupper for at tage hensyn til den indvirkning, som nye og kommende gasinfrastrukturer forventes at have på gasstrømmene inden for de relevante nødforsyningskorridorer som defineret i bilag I, samt disse medlemsstaters potentielle bidrag i tilfælde af forsyningsafbrydelser langs disse korridorer som uddybet i de følgende afsnit. Risikogrupperne bør desuden ændres for at afspejle Det Forenede Kongeriges udtræden af Den Europæiske Union.
            
            
               "Baltic Connector", der forbinder Finlands og Estlands gastransmissionssystemer, blev sat i drift i december 2019, og dens virkninger i tilfælde af en forsyningsafbrydelse, der ville påvirke Nordøst-risikogruppen, blev allerede analyseret i tillægget fra 2020 til ENTSOG's første simulering omfattende hele Unionen. Denne nye infrastruktur berettiger, at Finland tilføjes til risikogruppen "1.b) Belarus".
            
            
               En af de vigtigste kommende infrastrukturer med indvirkning på flere risikogruppers sammensætning er "Baltic Pipe"-projektet, som skal transportere gas fra Norge til Danmark (og Sverige) og over Østersøen til Polen. Gastransmission gennem tovejsrørledningen mellem Danmark og Polen forventes at starte i 2022.
            
            
               En anden vigtig kommende infrastruktur, som begrunder flere ændringer, er "Gas Interconnection Poland-Lithuania"-rørledningen (GIPL); denne tovejs gasinfrastruktur er et projekt af fælles interesse, som vil forbinde Polens og Litauens gastransmissionssystemer og forventes at blive sat i drift inden udgangen af 2022. 
            
            
               Virkningen af disse to vigtige kommende infrastrukturer berettiger til følgende ændringer.
            
            
               Vedrørende de østlige gasforsyningsrisikogrupper (punkt 1 i bilag I): 
            
            
               Danmark og Sverige tilføjes til risikogrupperne "a) Ukraine" og "b) Belarus"
            
            
               Tjekkiet, Danmark, Tyskland, Polen, Slovakiet og Sverige tilføjes til risikogruppen "d) Nordøst".
            
            
               Vedrørende Nordsøens gasforsyningsrisikogrupper (punkt 2 i bilag I) tilføjes Polen til risikogrupperne "a) Norge" og "c) Danmark".
            
            
               I betragtning af tovejskapaciteten mellem Rumænien og Ungarn i Csanádpalota-sammenkoblingspunktet (et projekt af fælles interesse i forbindelse med transmissionskorridoren "ROHUAT/BRUA")
                  8
               , som har været i drift siden november 2020, vil det desuden være relevant for Ungarn at være medlem af Transbalkan-risikogruppen. 
            
         
         
            
               Efter Det Forenede Kongeriges udtræden af Den Europæiske Union den 1.februar 2020 er dette tredjeland ophørt med at være medlem af risikogrupperne "a) Norge" og "d) Det Forenede Kongerige". Bilag I skal ændres for at afspejle dette.
            
            
               Disse ændringer i risikogruppernes sammensætning forventes at få betydelige og positive konsekvenser for gasforsyningssikkerheden i Unionen. Ændringerne vil give flere medlemsstater mulighed for at bidrage til arbejdet i de risikogrupper, som de er blevet medlemmer af. Disse medlemsstater får indflydelse på de reviderede regionale samarbejdsmekanismer, og de vil bidrage til at forbedre kvaliteten og nøjagtigheden af de fælles risikovurderinger. Selv om dette kan medføre yderligere administrative byrder for nogle medlemsstater, opvejes dette klart af, at deres deltagelse i yderligere grupper vil medføre et større og sikrere nødberedskab — i praksis bliver de reviderede fælles risikovurderinger (som skal foreligge i oktober 2022) mere realistiske og nøjagtige ved at inddrage perspektivet fra alle de medlemsstater, som i 2023 vil blive tilsluttet den relevante nødforsyningskorridor. Dette vil igen gavne de nationale risikovurderinger og vil udgøre et solidt grundlag for udarbejdelsen af de nationale planer, som skal meddeles Kommissionen i marts 2023.
            
            
               Retsakten ligger inden for rammerne af de delegerede beføjelser, der er tillagt Kommissionen ved forordningens artikel 3, stk. 8, og artikel 19, og går ikke videre, end hvad der er nødvendigt for at opfylde formålet med nævnte bestemmelse.
            
            
               Denne delegerede retsakt ændrer og erstatter forordningens bestemmelser, og det er derfor hensigtsmæssigt at gå videre med en delegeret forordning.
            
            
               KOMMISSIONENS DELEGEREDE FORORDNING (EU) …/…
            
            
               af 18.11.2021
            
            
               om ændring af Europa-Parlamentets og Rådets forordning (EU) 2017/1938 for så vidt angår risikogruppernes sammensætning
            
            
               EUROPA-KOMMISSIONEN HAR —
            
            
               under henvisning til traktaten om Den Europæiske Unions funktionsmåde,
            
            
               under henvisning til Europa-Parlamentets og Rådets forordning (EU) 2017/1938 af 25. oktober 2017 om foranstaltninger til opretholdelse af gasforsyningssikkerheden og ophævelse af forordning (EU) nr. 994/2010
                  9
               , særlig artikel 3, stk. 8, og
            
            
               ud fra følgende betragtninger:
            
            
               (1)Regionalt samarbejde i solidaritetens ånd er et centralt princip, som den mekanisme til opretholdelse af gasforsyningssikkerheden, der er oprettet ved forordning (EU) 2017/1938, er baseret på. For at gøre det regionale samarbejde operationelt i praksis fastlægges der i nævnte forordnings bilag I, tretten risikogrupper svarende til fire vigtige nødforsyningskorridorer. For hver risikogruppe indeholder bilag I en liste over de medlemsstater, der kan blive berørt og/eller spille en rolle i tilfælde af forsyningsafbrydelser langs korridoren. I henhold til artikel 3, stk. 8, i forordning (EU) 2017/1938 tillægges Kommissionen beføjelser til at vedtage delegerede retsakter for at ajourføre risikogruppernes sammensætning. 
            
            
               (2)Nye større gasinfrastrukturer er taget i brug siden vedtagelsen af forordning (EU) 2017/1938, og flere infrastrukturer forventes at blive sat i drift i de kommende måneder. Disse infrastrukturer medfører nye nødforsyningskorridorer. Dette har også en indvirkning på de medlemsstater, der kan blive berørt af eller bidrage til at afhjælpe potentielle svigt i de vigtigste gasforsyningsruter.
            
            
               (3)I henhold til artikel 7, stk. 1, i forordning (EU) 2017/1938, skal det europæiske net af transmissionssystemoperatører (ENTSOG) senest i november 2021 gennemføre en revideret simulering omfattende hele Unionen af scenarier for gasforsynings- og infrastrukturafbrydelser. Denne simulering tager hensyn til udviklingen i Unionens gasinfrastruktur siden 2017 og dens indvirkning på de forskellige nødforsyningskorridorer. Simuleringen omfatter også alle gasinfrastrukturer, der forventes at være i drift i januar 2023. 
            
            
               (4)Grundet den indvirkning, som de nye og kommende gasinfrastrukturer får på nødforsyningskorridorerne, som afspejlet i ENTSOG's simuleringer omfattende hele Unionen, er det berettiget at ajourføre risikogruppernes sammensætning. 
            
            
               (5)Sammensætningen af visse risikogrupper som følge af nye gasinfrastrukturer blev drøftet på flere ordinære møder i Gaskoordinationsgruppen i 2020 og 2021. Indholdet af denne retsakt blev drøftet på et møde i Gaskoordinationsgruppen, der var begrænset til repræsentanterne for medlemsstaterne og ENTSOG som observatør.
            
            
               (6)Det Forenede Kongerige ophørte med at være en medlemsstat i Den Europæiske Union den 1. februar 2020. Af hensyn til retssikkerheden bør det fjernes fra listerne over medlemsstater i bilag I til forordning (EU) 2017/1938.
            
            
               (7)Forordning (EU) 2017/1938 bør derfor ændres —
            
            
                VEDTAGET DENNE FORORDNING:
            
            
               Artikel 1
            
         
         
            
               Bilag I til forordning (EU) 2017/1938 erstattes af teksten i bilaget til nærværende forordning.
            
            
               Artikel 2
            
            
               Denne forordning træder i kraft på tyvendedagen efter offentliggørelsen i Den Europæiske Unions Tidende.
            
            
               Denne forordning er bindende i alle enkeltheder og gælder umiddelbart i hver medlemsstat.
            
            
               Udfærdiget i Bruxelles, den 18.11.2021.
            
            
               
                     På Kommissionens vegne
               
               
                     Formand
                     Ursula VON DER LEYEN
               
            
         
         
            
                  
                     (1)
                  
                        EUT L 280 af 28.10.2017, s. 1.
               
               
                  
                     (2)
                  
                        I henhold til artikel 8, stk. 3, litra b), i Europa-Parlamentets og Rådets forordning (EF) nr. 715/2009 af 13. juli 2009 om betingelserne for adgang til naturgastransmissionsnet og om ophævelse af forordning (EF) nr. 1775/2005 (EUT L 211 af 14.8.2009, s. 36) udarbejder ENTSOG hvert andet år en TYNDP.
               
               
                  
                     (3)
                  
                        Registret over ekspertgrupper, nr. X01096.
               
               
                  
                     (4)
                  
                        Ekspertgruppen blev først oprettet i 2006, mens den nuværende sammensætning følger af Kommissionens afgørelse af 11. august 2011 om Gaskoordinationsgruppens sammensætning og arbejdsgang samt om ophævelse af Kommissionens afgørelse 2006/791/EF (EUT C 236 af 12.8.2011, s. 10).
               
               
                  
                     (5)
                  
                        Syv medlemsstater fremsendte skriftlige bemærkninger.
               
               
                  
                     (6)
                  
                        Vedhæftet en e-mail, hvori energiattachéerne for de faste repræsentationer i Den Europæiske Union blev informeret om det kommende begrænsede møde i Gaskoordinationsgruppen og blev opfordret til at udpege delegerede. E-mailen blev sendt i kopi til medlemsstaternes sædvanlige delegerede til Gaskoordinationsgruppen.
               
               
                  
                     (7)
                  
                        I alt fem bidrag, heraf ét fra en borger og fire fra industrisammenslutninger.
               
               
                  
                     (8)
                  
                        Første fase af dette projekt gav mulighed for en kapacitet på 1,75 mia. m3 pr. år, som forventes at stige til 4,4 mia. m3 pr. år i anden fase.
               
               
                  
                     (9)
                  
                        EUT L 280 af 28.10.2017, s. 1.
               
            
      
    ---documentbreak--- 
      
         
         
            
               BILAG 
            
            
               "BILAG 1
            
            
               Regionalt samarbejde
            
            
               De risikogrupper af medlemsstater, der danner grundlag for det risikoforbundne samarbejde, der er omhandlet i artikel 3, stk. 7, er: 
            
            
               1. Østlige gasforsyningsrisikogrupper:  
            
            
               (a)Ukraine: Bulgarien, Tjekkiet, Danmark, Tyskland, Grækenland, Kroatien, Italien, Luxembourg, Ungarn, Østrig, Polen, Rumænien, Slovenien, Slovakiet og Sverige 
            
            
               (b)Belarus: Belgien, Tjekkiet, Danmark, Tyskland, Estland, Letland, Litauen, Luxembourg, Nederlandene, Polen, Slovakiet, Finland og Sverige 
            
            
               (c)Østersøområdet: Belgien, Tjekkiet, Danmark, Tyskland, Frankrig, Luxembourg, Nederlandene, Østrig, Slovakiet og Sverige 
            
            
               (d)Nordøst: Tjekkiet, Danmark, Tyskland, Estland, Letland, Litauen, Polen, Slovakiet, Finland og Sverige 
            
            
               (e)Transbalkan: Bulgarien, Grækenland, Ungarn og Rumænien.
            
            
                
            
            
               2. Nordsøens gasforsyningsrisikogrupper: 
            
            
               (a)Norge: Belgien, Danmark, Tyskland, Irland, Spanien, Frankrig, Italien, Luxembourg, Nederlandene, Polen, Portugal og Sverige 
            
            
               (b)Lavenergigas: Belgien, Tyskland, Frankrig og Nederlandene 
            
            
               (c)Danmark: Danmark, Tyskland, Luxembourg, Nederlandene, Polen og Sverige 
            
            
               (d)Det Forenede Kongerige: Belgien, Tyskland, Irland, Luxembourg og Nederlandene.
            
            
            
               3. Nordafrikanske gasforsyningsrisikogrupper: 
            
            
               (a)Algeriet: Grækenland, Spanien, Frankrig, Kroatien, Italien, Malta, Østrig, Portugal og Slovenien 
            
         
         
            
               (b)Libyen: Kroatien, Italien, Malta, Østrig og Slovenien. 
            
            
            
               4. Sydøstlige gasforsyningsrisikogrupper: 
            
            
               (a)Den sydlige gaskorridor — det kaspiske område: Bulgarien, Grækenland, Kroatien, Italien, Ungarn, Malta, Østrig, Rumænien, Slovenien og Slovakiet 
            
            
               (b)Det østlige Middelhavsområde: Grækenland, Italien, Cypern og Malta."